PIRMOSIOS INSTANCIJOS TEISMO (ketvirtoji kolegija) NUTARTIS
2007 m. balandžio 26 d.
Byla T‑415/04
Tebaldi ir kt.
prieš
Europos Bendrijų Komisiją
„Viešoji tarnyba − Pareigūnai – Pareigų paaukštinimas − 2003 m. pareigų paaukštinimo procedūra − Atsisakymas paaukštinti pareigas − Paaukštinimo balų skyrimas
− Akivaizdus nepriimtinumas“
Dalykas: Ieškinys, kuriuo prašoma panaikinti pareigūnų, kurių pareigos buvo paaukštintos per 2003 m. paaukštinimo procedūrą paskiriant
į aukštesnį lygį, sąrašą, nes į šį sąrašą neįrašytos ieškovų pavardės, taip pat šio sprendimo parengiamuosius dokumentus ir,
nepatenkinus šio reikalavimo, panaikinti sprendimą paskirti paaukštinimo balus, vykdant vertinimą 2003 metais.
Sprendimas: Atmesti ieškinį kaip akivaizdžiai nepriimtiną. Kiekviena šalis padengia savo bylinėjimosi išlaidas.
Santrauka
Pareigūnai – Ieškinys – Suinteresuotumas pareikšti ieškinį
(Pareigūnų tarnybos nuostatų 90 ir 91 straipsniai)
Pareigūno pareikštas ieškinys, kuriuo siekiama panaikinti pareigūnų, kurių pareigos paaukštintos per paaukštinimo procedūrą
paskiriant į aukštesnį lygį, sąrašą, nes į šį sąrašą neįrašyta ieškovo pavardė, ir, nepatenkinus šiuo reikalavimo, panaikinti
spendimą skirti jam paaukštinimo balus, yra akivaizdžiai nepriimtinas, jeigu ieškovas savo rašytiniuose pareiškimuose nepateikė
konkrečių duomenų apie asmeninę situaciją, susijusią su nagrinėjama paaukštinimo procedūra, pavyzdžiui, apie jo lygį, tarnybos
stažą lygyje, bendrą ir skirtingose kategorijose gautų paaukštinimo balų skaičių ir atitinkamam lygiui taikomą paaukštinimo
balų skaičių, ir todėl neįrodė, kaip jis asmeniškai suinteresuotas pareikšti ieškinį.
Be to, jeigu ieškovas savo rašytinius pareiškimus formuluoja bendrais ir abstrakčiais terminais, pavyzdžiui, ginčydamas tam
tikrų kategorijų paaukštinimo balų skyrimą nenurodo, kokį poveikį šis skyrimas daro jo interesams, neišdėsto savo specialaus
atvejo ir nenurodo pateikiamų kaltinimų ir savo asmeninės situacijos ryšio, šie kaltinimai susiję ne su jo asmenine teisine
situacija, bet su bendra jo institucijos personalo situacija, ir jais negalima grįsti ieškinio priimtinumo, nes pareigūnas
neturi teisės pareikšti ieškinį, gindamas teisinį arba institucijų interesą, o savo ieškinį dėl panaikinimo gali grįsti tik
su juo asmeniškai susijusiais pagrindais.
(žr. 28–32 ir 36 punktus)
Nuoroda: 1983 m. birželio 30 d. Teisingumo Teismo sprendimo Schloh prieš Tarybą, 85/82, Rink. p. 2105, 14 punktas; 1991 m. rugsėjo 25 d. Pirmosios instancijos teismo sprendimo Sebastiani prieš Parlamentą, T‑163/89, Rink. p. II‑715, 25 punktas.